西敏襲擊案

西敏襲擊案 (Westminster attack)，又叫西敏宮恐怖襲擊 (Westminster terrorist attack)，係指2017年3月22號喺英國倫敦西敏市西敏宮對出發生嘅恐怖襲擊，襲擊範圍包括西敏宮、西敏橋、同埋國會廣場。死咗五個人，包括兇徒同埋一個警察；傷者人數約50人。

經過 
2017年3月22號下晝大約兩點八個字，一架現代牌彎仔喺西敏橋撞冧咗大概十個人，途中有人由橋面跌落泰晤士河。架車跟住撞向圍欄，然後有個黑衣人由架車道走出嚟，跑入西敏宮範圍，用刀捅冧一個警察。兩個便衣警察趕到，警告黑衣人。佢唔聽，警察就射咗佢四槍隊冧佢。

國會議員 Tobias Ellwood 咁啱路過，嘗試心肺復甦遇襲警察，但係佢同埋後來到場嘅醫護人員合力都救唔返。Tobias Ellwood 同恐襲有啲淵源，佢阿哥 Jon 死喺2002年峇里島爆炸案。

兇徒上身中槍，亦救唔返，當場死亡。跌落河嗰個人後來救返，無死到。傷者送晒去附近五間醫院。

死傷者 
總共五個人死咗，包括兇徒。兇徒同埋另外三個死者持英國國籍。另有大約50人受傷。

死者當中有兩個人係被架車撞死，包括英籍教育工作者 Aysha Frade同埋美籍遊客 Kurt Cochran。第三個死者係便裝警 Keith Palmer，隸屬帝都警察廳嘅西敏宮分隊，遇襲時身上無帶武器。最後一個遇害者係英籍抹窗技工 Leslie Rhodes，遇襲後死喺醫院。

兇徒叫 Khalid Masood，襲擊當日52歲。佢喺根德郡出世、東修適士郡長大，原名 Adrian Russell Elms 或者 Adrian Russell Ajao 。佢皈信伊斯蘭教之後改名 Khalid Masood，曾經去過沙地阿拉伯教書同埋朝聖。佢曾經犯事，英國軍情五處有懷疑過佢想搞恐襲，但查唔出嘢。帝都警察廳發言人話，襲擊者對武裝聖戰有興趣，襲擊手法同伊斯蘭國相關嘅恐襲相似，但無證據顯示佢同伊斯蘭國或者阿蓋達有直接聯繫。

應變 
襲擊發生之後，西敏站臨時封閉，案發現場附近圍封方便警察做嘢。國會大樓唔俾出入，保安指示入面嘅議員、職工、同埋人客留喺寫字樓或者議事廳，直至警方清完場。有啲人後來疏散咗去西敏寺。

英國國會、威爾斯議會、同埋蘇格蘭議會喺襲擊發生之後中止當日議程，之後嗰日恢復運作。

英國恐襲警報級別喺襲擊之前已經係「嚴重」，代表襲擊發生嘅機會好高。襲擊後，當局決定唔再提升警報級別。

迴響 
伊斯蘭國聲稱襲擊關佢哋事，話係報復英軍空襲伊斯蘭國據點。專家分析，伊斯蘭國喉舌聲稱自己同一單恐怖襲擊有關之前，通常都會查下襲擊者同佢哋嘅人馬係咪真有聯繫，好少噏得就噏。不過，呢次公告無乜講過襲擊者嘅背景，所以相信伊斯蘭國相關人士嘅參與唔多。

英國首相文翠珊開記者會，話：「國會聽日會照常開會，倫敦人聽日會照常生活。我哋唔會輸俾恐怖主義。」

倫敦橋同巴羅市集恐怖襲擊

西敏市
恐怖活動
2017年